DA Den Europæiske Unions Tidende CE 259/101

Zimbabwe

P6_TA(2008)0184

Europa-Parlamentets beslutning af 24. april 2008 om Zimbabwe

(2009/C 259 E/18)

Europa-Parlamentet,

— der henviser til sine tidligere beslutninger om Zimbabwe af 16. december 2004 (1), 7. juli 2005 (2), 7. september 2006 (3) og 26. april 2007 (4),

— der henviser til Rådets fælles holdning 2008/135/FUSP af 18. februar 2008 (5) om forlængelse indtil den 20. februar 2009 af de restriktive foranstaltninger, der blev indført over for Zimbabwe ved Rådet fælles holdning 2004/161/FUSP,

— der henviser til krisetopmødet i Det Sydlige Afrikas Udviklingsfællesskabs (SADC), der blev afholdt den 12. april 2008 i Lusaka,

— der henviser til forretningsordenens artikel 115, stk. 5,

A. der henviser til, at valgene til Zimbabwes parlament, senat, præsidentpost og de lokale regeringsorganer fandt sted den 29. marts 2008,

B. der henviser til, at resultatet af præsidentvalget endnu ikke er blevet offentliggjort, og at resultaterne af parlamentsvalget i Zimbabwe endnu ikke er fremlagt i fuldt omfang,

C. der henviser til, at Zimbabwes højesteret den 14. april 2008 afslog en hasteanmodning fra oppositionsgruppen, Bevægelsen for Demokratisk Forandring, hvorefter Zimbabwes valgkommission skulle offentliggøre resultatet af præsidentvalget,

D. der henviser til, at Zimbabwes valgkommission den 12. april 2008 meddelte, at den ville omtælle stemmer til præsidentvalget i 23 valgkredse, hvor resultatet var blevet anfægtet af det regerende parti, Zanu-PF,

E. der henviser til, at FN's generalsekretær Ban Ki-moon i forbindelse med det ovennævnte SADC-topmøde i Lusaka opfordrede til, at resultaterne af præsidentvalget blev offentliggjort så hurtigt som muligt, og advarede om, at selve demokratibegrebet var truet i Afrika,

F. der henviser til, at SADC har anmodet om en hurtig kontrol og offentliggørelse af valgresultaterne i overensstemmelse med den gældende ret,

G. der henviser til, at styret igen har reageret med vold mod oppositionen,

1. insisterer på, at det zimbabwiske folks demokratiske ønsker bliver respekteret; opfordrer indtrængende alle dem, der ønsker at deltage i Zimbabwes fremtid, til at samarbejde med kræfterne for demokratisk forandring;

2. opfordrer den zimbabwiske valgkommission til øjeblikkelig at offentliggøre alle de oprindelige valgresultater, da forsinkelsen nu forårsager bekymring og spekulationer, hvilket skader freden, den politiske stabilitet og Zimbabwes demokratiske fremtidsudsigter;

3. glæder sig over det meget store arbejde, som den ikke-statslige organisation Zimbabwe Election Support Network har udført ved at udsende tusinder af observatører til hele landet og offentliggøre deres valgprognoser;

4. opfordrer kraftigt regeringen i Zimbabwe til at opfylde sine forpligtelser i forhold til de demokratiske principper, menneskerettighederne og retsstatsprincippet som medunderskriver af SADC-traktaten og de dertil knyttede protokoller, akten om oprettelse af Den Afrikanske Union og Den Afrikanske Unions charter om menneskerettigheder og folkets rettigheder og det nye partnerskab for Afrikas udvikling,

5. glæder sig over, at SADC indkaldte til sit krisetopmøde den 12. april 2008, og glæder sig over den erklæring, der blev afgivet af lederne på topmødet, hvori de opfordrede til en hurtig offentliggørelse af resultaterne af præsidentvalget;

6. glæder sig over, at Sydafrikas regerende parti, Den Afrikanske Nationalkongres, for nylig har anerkendt, at Zimbabwe nu er i en krisesituation, og forventer, at dette vil føre til positive foranstaltninger;

7. opfordrer indtrængende Den Afrikanske Union til at anvende sin gode indflydelse på at hjælpe med at komme frem til en hurtig og positiv løsning på Zimbabwe-krisen;

8. fordømmer kraftigt den politiske vold og menneskerettighedskrænkelser, der efter valgene er blevet begået mod tilhængere af oppositionen;

9. beklager, at næsten et dusin udenlandske journalister er blevet arresteret i de seneste uger, anmoder om en øjeblikkelig ophævelse af alle begrænsninger i presse- og forsamlingsfriheden samt en uhindret adgang til Zimbabwe for udenlandske presseagenturer; anmoder derudover om den øjeblikkelige løsladelse af 36 borgere, der blev arresteret under en fredelig protest mod den forsinkede offentliggørelse af valgresultaterne;

10. takker de sydafrikanske havnearbejdere, der nægtede at losse et kinesisk fragtskib, An Yue Jiang, med våbenleverancer til Zimbabwes sikkerhedsstyrker; opfordrer alle SADC-lande til at nægte at modtage An Yue Jiangs last i deres havne;

11. opfordrer den kinesiske regering til standse våbeneksport til Zimbabwe og beordre An Yue Jiang til øjeblikkeligt at sejle tilbage til kinesiske farvande;

12. opfordrer Rådet til at sikre, at alle medlemsstater strengt håndhæver de gældende restriktive foranstaltninger;

13. opfordrer Rådet og Kommissionen til at fremskynde forberedelsen af den pakke af foranstaltninger, herunder økonomisk nødhjælp, der vil blive iværksat så snart den demokratiske forandring i Zimbabwe har fundet sted, og koordinere sådanne foranstaltninger med det bredere internationale samfund;

14. pålægger sin formand at sende denne beslutning til Rådet, Kommissionen, medlemsstaternes regeringer og parlamenter, G8-landenes regeringer, Zimbabwes regering og parlament, Sydafrikas regering og parlament, Commonwealth's generalsekretær, FN's generalsekretær, formændene for henholdsvis Kommissionen og Eksekutivrådet under Den Afrikanske Union, Det Panafrikanske Parlament og Det Sydlige Afrikas Udviklingsfællesskabs generalsekretær og medlemsregeringer.

(1) EUT C 226 E af 15.9.2005, s. 358.

(2) EUT C 157 E af 6.7.2006, s. 491.

(3) EUT C 305 E af 14.12.2006, s. 263.

(4) EUT C 74 E af 20.3.2008, s. 791.

(5) EUT L 43 af 19.2.2008, s. 39.